**GRAD NOVSKA**

**OBRAZLOŽENJE OPĆEG DIJELA TREĆIH IZMJENA I DOPUNA PRORAČUNA ZA 2017. GODINU**

|  |
| --- |
| Novska, prosinac 2017. godine |

|  |
| --- |
| Novska, prosinac 2017. godine |

**OBRAZLOŽENJE OPĆEG DIJELA TREĆIH IZMJENA I DOPUNA PRORAČUNA**

**GRADA NOVSKE ZA 2017. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun se mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE PRIHODA I RASHODA PRORAČUNA**

Predloženim trećim Izmjenama i dopunama Proračuna za 2017. godinu iskazano je smanjenje proračuna za 229.786,00 kn ili 0,35 %. Iznos plana proračuna od 65.161.633,00 kn ovim Izmjenama Proračuna mijenja se na iznos od 64.931.847,00 kn.

Krajem poslovne godine nužno je provesti usklađenja plana i realizacije, kako na prihodovnoj, tako i na rashodovnoj strani proračuna, te planirati nove stavke ovisno o zahtjevima i potrebama.

Promjene na prihodovnoj strani iskazane su sa smanjenjem prihoda poslovanja za 243.804,00 kn i povećanjem prihoda od prodaje nefinancijske imovine za 14.018,00 kn. U skladu s dosadašnjim punjenjem proračuna na ime poreza na dohodak izvršeno je povećanje plana prihoda za 200.000,00 kn, tako da plan prihoda poreza na dohodak iznosi 8.500.000,00 kn. Promjene su iskazane sa smanjenjem na stavkama prihoda pomoći za 423.094,00 kn ili 1,3 %. U ovoj skupini prihoda povećani su prihodi pomoći koje proračun prima kao kompenzacijsku mjeru zbog provođenja porezne reforme, odnosno smanjenja prihoda od poreza na dohodak. Po toj osnovi prihodi pomoći povećani su za 400.000,00 kn. Budući da se ove godine neće realizirati projekt rekonstrukcije nerazvrstane ceste u Rajiću, ukinuta je pozicija prihoda u iznosu od 1.326.250,00 kn, a na stavkama proračunskog korisnika ukinuti su prihodi pomoći za provođenje programa javnih radova u iznosu od 71.115,00 kn. Uz navedena smanjenja prihoda, u skupini ovih prihoda planirana su sredstva pomoći za pokriće rashoda nastalih na provođenju projekta nogostupaNovska-Bročice s iznosom od 94.500,00 kn. Prihodi od nefinancijske imovine povećani su na ime rudne rente za 240.000,00 kn te iskazivanja donacija u naravi za korištenje prostora u vlasništvu Grada bez naknade u iznosu od 356.403,00 kn. Prihodi po posebnim propisima smanjeni su za 631.113,00 kn. U ovoj skupini prihoda istovremeno su iskazana povećanja i smanjenja prihoda, što je u konačnici rezultiralo smanjenjem od 12,80 %. Značajnije smanjenje evidentno je na prihodima doprinosa za šume za 295.790,00 kn zbog slabije realizacije prihoda. S iznosom od 13.000,00 kn izvršeno je smanjenje školarina kod proračunskog korisnika te usklađenje stavke prihoda koja služi za pokriće manjka prihoda pomoći iz 2016. godine. Povećanje prihoda iz ove skupine odnose se na planiranje prihoda donacija od trgovačkog društva za izradu prostornih planova za 50.000,00 kn, povećanje prihoda školarina za 96.000,00 kn i kino ulaznica za 10.000,00 kn.

Promjene u strukturi rashoda proračuna iskazane su s povećanjem rashoda poslovanja za 1.026.529,00 kn uz smanjenje rashoda za nabavu nefinancijske imovine za 1.286.615,00 kn.

Značajnije promjene u rashodima poslovanja iskazane su s povećanjem materijalnih rashoda za 3,5 % ili 462.803,00 kn, povećanja rashoda pomoći drugim proračunima za 666.600,00 kn ili 78,85 % uz smanjivanje rashoda naknada građanima i kućanstvima za 352.500,00 kn ili 10 %. U skupini materijalnih rashoda povećanje je iskazano kod rashoda za usluge s iznosom od 291.161,00 kn. Povećanje se najvećim dijelom odnosi na povećanje rashoda odvjetnika za zastupanje u predmetu s HT-om za 134.600,00 kn, investicijsko održavanje zgrade dječjeg vrtića za 160.000,00 kn, izradu Plana zaštite od požara za 31.388,00 kn, izradu Plana gospodarenjem otpadom za 25.000,00 kn, energetsko certificiranje objekata u vlasništvu Grada za 35.000,00 kn itd. Povećanje plana rashoda pomoći unutar općeg proračuna u iznosu od 600.000,00 kn odnosi se na sufinanciranje rekonstrukcije ceste u Kozaricama. Sredstva za sufinanciranje programa škola s područja Grada povećana su za 106.600,00 kn uz smanjenje rashoda za 40.000,00 kn za turističko-edukativne radionice. Naknade građanima i kućanstvima iskazane su sa smanjenjem za 10 % radi usklađenja plana i realizacije u programu poticanja demografskog rasta s iznosom od 100.000,00 kn, programu socijalne skrbi 152.500,00 kn, sufinanciranja obrazovanja (studentske stipendije) 100.000,00 kn.

U strukturi rashoda za nabavu nefinancijske imovine najveće smanjenje je iskazano na rashodima za dodatna ulaganja na nefinancijskoj imovini za 1.700.689,00 kn ili 6,8 %. Promjene se odnose na provođenje programa projektiranja i građenja objekata u vlasništvu Grada, konkretno na kapitalnom projektu izgradnje dječjeg vrtića izvršeno je smanjenje rashoda za projektiranje za 115.000,00 kn, kao i povećanje rashoda za 98.000,00 kn za energetsku obnovu doma u Brestači. U programu projektiranja i građenja objekata i uređaja komunalne infrastrukture iskazane su promjene s povećanjem, tj. planiranjem novog projekta s iznosom od 100.000,00 kn za uređenje autobusnih stajališta. Smanjenje rashoda u ovom programu rezultat je usklađenja plana i realizacije za projektiranje komunalne infrastrukture za 94.500,00 kn, proširenje vodovodne mreže za 46.214,00 kn, rekonstrukciju Selske ulice u Novoj Subockoj 150.000,00 kn, za kanalizaciju Brestača – Nova Subocka 50.000,00 kn, rekonstrukciju nerazvrstane ceste u Rajiću (veza prihodi pomoći) 1.326.250,00 kn. Smanjenje dodatnih ulaganja za ostalu nefinancijsku imovinu u iznosu od 59.000,00 kn odnosi se na smanjenje rashoda u projektu Poduzetničke zone Novska.

Ovim Izmjenama i dopunama Proračuna planirano je povećanje izdataka u računu financiranja za 30.300,00 kn zbog osiguranja sredstava za uplatu osnivačkog uloga od 1.500,00 kn u poljoprivrednu zadrugu o čemu je Gradsko vijeće donijelo Odluku o pridruživanju na prethodnoj sjednici. Proračunski korisnik uplatio je jamčevine u iznosu od 28.800,00 na natječaj Hrvatskog zavoda za zapošljavanje za provođenje verificiranih programa obrazovanja odraslih.